Hannes Þór Halldórsson fyrrverandi landsliðsmarkvörður í fótbolta tilkynnti í dag að knattspyrnuferli hans væri lokið. Hannes varði mark Vals síðustu ár, en samningi hans við félagið var rift í vetur.
Hannes hafði verið án félags síðan hann hætti hjá Val. Einhver tilboð komu upp, en á endanum ákvað hann að knattspyrnuferlinum sé nú lokið. Hannes verður 38 ára í næsta mánuði. Hann hóf ferilinn með Leikni Reykjavík, en spilaði svo með Aftureldingu og Stjörnunni í neðri deildum áður en Fram fékk hann til sín í efstu deilt 2007. Hann lék svo með KR í þrjú ár áður en hann hélt í atvinnumennsku erlendis og spilaði í Noregi, Hollandi, Danmörku og Aserbaídsjan. Hannes spilaði 77 A-landsleiki fyrir Ísland frá 2011 til 2021 og er leikjahæsti markvörður landsliðsins frá upphafi.
Darri Aronsson leikmaður Hauka í handbolta, sem kom við sögu með íslenska landsliðinu á EM í Búdapest í janúar, hefur samið við franska félagið Ivry í París. Darri gengur til liðs við félagið í sumar og gerir þriggja ára samning, sem gildir til 2025. Franska félagið greindi frá þessu í dag.
Ekki er leikið í úrvalsdeild karla í handbolta þessa dagana vegna landsleikjahlés. Íslenska landsliðið er við æfingar á Íslandi en spilar næst í apríl. Austurríki og Eistland mætast í kvöld í fyrri umspilsleik sínum um það hvort liðanna mun mæta Íslandi í apríl um laust sæti á HM sem verður í janúar á næsta ári.
Undanúrslitaleikirnir í bikarkeppni karla í körfubolta verða leiknir í kvöld. Báðir leikir verða sýndir í beinni útsendingu á RÚV 2. Í fyrri leiknum eigast við Stjarnan og Keflavík og hefst útsending klukkan 17:00. Í seinni leiknum spila svo Þór Þ. og Valur og hefst sú útsending klukkan 19:45. Sigurvegararnir mætast svo í bikarúrslitaleiknum á laugardagskvöld. Undanúrslitaleikirnir hjá konunum eru á dagskrá annað kvöld.
